**Οργάνωση εξ αποστάσεως εκπαίδευσης**

Η εξ αποστάσεως εκπαίδευση στα ελληνικά σχολεία μπορεί να οργανωθεί ακολουθώντας:

1. Το μοντέλο της Σύγχρονης τηλεκπαίδευσης

2. Το μοντέλο της Ασύγχρονης τηλεκπαίδευσης

3. Το Μικτό μοντέλο

Κάθε σχολείο μπορεί να επιλέγει όποιο από τα παραπάνω μοντέλα επιθυμεί, ανάλογα με τις διδακτικές ανάγκες, το πλήθος των μαθητών ανά τάξη, τις δεξιότητες και τις επιθυμίες των εκπαιδευτικών, την έκταση της μη διδαχθείσας ύλης και τις διαθέσιμες υποδομές των χρηστών.

Πιο συγκεκριμένα:

1. Στο **μοντέλο της Σύγχρονης τηλεκπαίδευσης**, εκπαιδευτικός και μαθητές συνδέονται ταυτόχρονα σε μια ψηφιακή πλατφόρμα, μέσω της οποίας γίνεται

επικοινωνία μεταξύ τους με κάμερα και ήχο.

Στην περίπτωση αυτή πρέπει να υπάρχει μια προσυμφωνημένη ώρα και ο κάθε

συμμετέχων να διαθέτει κάμερα και μικρόφωνο. Με δεδομένο ότι δεν έχουν όλοι οι

μαθητές οικιακούς ΗΥ ή λάπτοπς, η τηλεδιάσκεψη μπορεί να γίνει και με τη χρήση

των σύγχρονων κινητών και των τάμπλετ που αυτοί διαθέτουν.

Οι προτεινόμενες πλατφόρμες Σύγχρονης τηλεκπαίδευσης:

Α) **Big Blue Button** διαθέσιμο από το Πανελλήνιο Σχολικό Δίκτυο (https://meeting.sch.gr/) ή άλλη αντίστοιχη. Προτείνεται για τις περιπτώσεις που ο αριθμός των μαθητών της τάξης είναι μεγαλύτερος από 8.

Β) **Whereby** (πρώην appearin) <https://whereby.com/> ανοιχτή και εύχρηστη πλατφόρμα για μέχρι 8 άτομα. O εκπαιδευτικός δημιουργεί πολύ εύκολα ένα εικονικό δωμάτιο και οι μαθητές μπαίνουν σε αυτό μέσω του link του δωματίου, χωρίς να απαιτείται να φτιάξουν λογαριασμό. Μπορεί επίσης να χρησιμοποιηθεί αν ο εκπαιδευτικός αποφασίσει να χωρίσει μια τάξη σε μικρότερες ομάδες των 8, αντί να έχει όλη την τάξη ταυτόχρονα στο Big Blue Button.

Γ) Η κλασική λύση του Skype δεν προτείνεται, καθώς απαιτεί πλέον λογαριασμούς Microsoft που οι μαθητές δεν διαθέτουν, αφού η μεγάλη τους πλειοψηφία έχουν κινητά Google Android ή Apple iPhone. Επιπλέον παρουσιάζει προβλήματα σε χαμηλές ταχύτητες σύνδεσης και ειδικά κατά τον διαμοιρασμό αρχείων.

Κατά τη διάρκεια των τηλεδιασκέψεων ή και πριν ή μετά από αυτές μπορεί να γίνεται διαμοιρασμός αρχείων (πχ παρουσιάσεις, βίντεο, αρχεία κειμένου, εικόνων κλπ) μεταξύ εκπαιδευτικού και μαθητών. Ο διαμοιρασμός αρχείων μπορεί να γίνεται είτε μέσω των ψηφιακών πλατφορμών που αναφέρθηκαν προηγουμένως είτε μέσω:

 Google Drive - Google Docs: Ανοιχτή πλατφόρμα της Google με πρόσβαση

ακόμα και από το κινητό του μαθητή.

iCloud Drive: Αντίστοιχο με το Google Drive - Docs για χρήστες iPhone.

2. Στο **μοντέλο της Ασύγχρονης τηλεκπαίδευσης**, εκπαιδευτικός και μαθητές συνδέονται και πάλι σε μια ψηφιακή πλατφόρμα, αλλά αυτό δεν είναι αναγκαίο να γίνεται την ίδια στιγμή. Ο εκπαιδευτικός αναρτά κατά τακτά διαστήματα (πχ κάθε δύο ημέρες ή κάθε εβδομάδα) στην πλατφόρμα εκπαιδευτικό υλικό (πχ παρουσιάσεις, βίντεο, αρχεία κειμένου, εικόνων κλπ), που μπορεί να αναφέρεται σε καινούργια ύλη, σε ασκήσεις, διαγωνίσματα κλπ. Οι μαθητές συνδέονται στην πλατφόρμα όταν το επιθυμούν αλλά οπωσδήποτε μέσα σε συγκεκριμένα χρονικά όρια, από τη στιγμή που ειδοποιούνται ότι έχει αναρτηθεί καινούργιο υλικό. «Κατεβάζουν» το υλικό και πραγματοποιούν τις εργασίες που έχουν ζητηθεί, επιστρέφοντάς τις στον εκπαιδευτικό είτε μέσω της πλατφόρμας και πάλι, είτε

μέσω email.

Το μοντέλο αυτό προτείνεται ειδικά για την Γ Λυκείου και τα μαθήματα των πανελλαδικών εξετάσεων: ο εκπαιδευτικός μπορεί να αυτό-βιντεοσκοπηθεί στον

προσωπικό του υπολογιστή καθώς παρουσιάζει πχ τα κεφάλαια που δεν πρόλαβε να διδάξει για να ολοκληρώσει την ύλη ή τα καίρια σημεία σε μια επανάληψη ήδη διδαχθέντων κεφαλαίων. Αναρτά τα βίντεο καθώς και αρχεία με παρουσιάσεις ή ασκήσεις και ειδοποιεί μέσω της πλατφόρμας τους μαθητές του για το νέο υλικό. Οι μαθητές συνδέονται, παρακολουθούν τα βίντεο και τις παρουσιάσεις, κάνουν τις ασκήσεις και τις αποστέλλουν στον εκπαιδευτικό είτε μέσω της πλατφόρμας είτε

μέσω email.

Οι προτεινόμενες πλατφόρμες Ασύγχρονης τηλεκπαίδευσης:

* Η ηλεκτρονική τάξη του Πανελληνίου Σχολικού Δικτύου https://eclass.sch.gr/
* Η πλατφόρμα Edmodo: Γνωστή σε αρκετούς εκπαιδευτικούς που την έχουν χρησιμοποιήσει. https://new.edmodo.com/?go2url=%2Fhome
* Πλατφόρμες τύπου moodle είτε στο Πανελλήνιο Σχολικό Δίκτυο είτε σε άλλα εκπαιδευτικά περιβάλλοντα (Έγινε ήδη αίτημα για παραχώρηση πλατφόρμας Ασύγχρονης Τηλεκπαίδευσης στην ΕΕΠΕΚ – Επιστημονική Ένωση για την Προώθηση της Εκπαιδευτικής Καινοτομίας https://www.eepek.gr/el/, για τις ανάγκες των μαθητών Δημοσίων σχολείων)

Οι παραπάνω επιλογές απαιτούν από τους μαθητές να έχουν λογαριασμούς στις αντίστοιχες πλατφόρμες, με ότι αυτό συνεπάγεται ως προς τη δυσκολία για κάποιους από αυτούς.

Και στην περίπτωση της Ασύγχρονης τηλεκπαίδευσης, όπως και σε αυτήν της Σύγχρονης, ο διαμοιρασμός υλικού γίνεται είτε μέσω των αντίστοιχων πλατφορμών είτε και πάλι μέσω:

Google Drive - Google Docs: Ανοιχτή πλατφόρμα της Google με πρόσβαση

ακόμα και από το κινητό του μαθητή.

 iCloud Drive: Αντίστοιχο με το Google Drive - Docs για χρήστες iPhone.

3. Στο **Μικτό μοντέλο** τηλεκπαίδευσης γίνεται συνδυασμός Σύγχρονης και Ασύγχρονης τηλεκπαίδευσης. Κάθε σχολείο μπορεί να χρησιμοποιεί και πλατφόρμα Σύγχρονης τηλεκπαίδευσης και πλατφόρμα Ασύγχρονης. Ο κάθε εκπαιδευτικός μπορεί να επιλέγει να χρησιμοποιεί τη μία ή την άλλη πλατφόρμα. Μπορεί επίσης ο ίδιος εκπαιδευτικός να χρησιμοποιεί τη μία πλατφόρμα για κάποια μαθήματά του και την άλλη για κάποια άλλα. Είναι επίσης δυνατόν για το ίδιο μάθημα να γίνονται και σύγχρονες και ασύγχρονες συναντήσεις της τάξης με τον εκπαιδευτικό. Είναι

θέμα επιλογής του εκπαιδευτικού αλλά και συμφωνίας εκπαιδευτικού και μαθητών με βάση την ευχρηστία και τις διαθέσιμες από τον καθένα τους υποδομές.

**Απαιτούμενες Ενέργειες**

* Ο υπεύθυνος για κάθε τμήμα εκπαιδευτικός συγκεντρώνει τους αριθμούς των κινητών τηλεφώνων και των email του κάθε μαθητή και δημιουργεί ομάδα σε δίκτυα όπως το WhatsApp ή το Viber ή το Messenger. Η επικοινωνία μέσω των δικτύων αυτών θα χρησιμοποιηθεί από τους εκπαιδευτικούς για την αρχική οργάνωση του ηλεκτρονικού μαθήματος, δηλ, θα τους ενημερώσει για το πού θα συνδεθούν, πώς θα φτιάξουν λογαριασμό αν χρειάζεται, κάθε πότε πρέπει να συνδέονται, πώς θα επικοινωνούν μαζί του κλπ. Σε περίπτωση ανάγκης (πχ ένα τεχνικό πρόβλημα στην πλατφόρμα) μπορεί στις ομάδες αυτές να αποστέλλονται επίσης βίντεο, αρχεία κειμένου, pdf κλπ και επομένως σε εξαιρετικές περιπτώσεις μπορούν να υποκαταστήσουν ακόμα και την πλατφόρμα.
* Στον ιστότοπο του σχολείου αναρτάται ενημέρωση για το πώς και το γιατί θα λειτουργήσει η εξ αποστάσεως εκπαίδευση στο σχολείο και θα δοθούν οι βασικές πληροφορίες για τον τρόπο που θα οργανωθεί και το αποτέλεσμα που αναμένεται να προκύψει.
* Γίνεται επικοινωνία με τους γονείς και κηδεμόνες για την εξασφάλιση της αναγκαίας συγκατάθεσης σχετικά με τη χρήση προσωπικών δεδομένων των παιδιών τους (πχ για τη δημιουργία λογαριασμών στις πλατφόρμες που τα απαιτούν)
* Γίνεται συνάντηση των εκπαιδευτικών του σχολείου με τον εκπαιδευτικό πληροφορικής ή – αν δεν υπάρχει πληροφορικός - με άλλον εκπαιδευτικό που έχει γνώση και εμπειρία στη διαχείριση ψηφιακής πλατφόρμας. Στη συνάντηση αυτή παρουσιάζονται οι υπάρχουσες τεχνικές δυνατότητες (από τον εκπαιδευτικό πληροφορικής) και οι διδακτικές ανάγκες (από τον διευθυντή), προτείνονται τα εναλλακτικά μοντέλα τηλεκπαίδευσης και ανταλλάσσονται ιδέες για την αξιοποίησή τους. Δίνεται επίσης η ευκαιρία να δημιουργηθούν ομάδες εκπαιδευτικών ανά ειδικότητες που μπορούν να αλληλουποστηριχθούν ως προς την παραγωγή του υλικού ή και ομάδες εκπαιδευτικών ανά τάξη που θα οργανώσουν από κοινού το ηλεκτρονικό της πρόγραμμα ώστε να μην υπάρχουν επικαλύψεις ή μονομερής αξιοποίηση του χρόνου.
* Γίνεται σύλλογος διδασκόντων όπου ο κάθε εκπαιδευτικός καταθέτει τον σχεδιασμό των μαθημάτων του για το διάστημα της παύσης της λειτουργίας του σχολείου. Ο σχεδιασμός περιλαμβάνει χρονοδιάγραμμα για το διάστημα αυτό καθώς και πρόταση από τον κάθε εκπαιδευτικό για το ποια ψηφιακή πλατφόρμα θα χρησιμοποιήσει, με την προϋπόθεση ότι έχει ψηφιοποιήσει μέρος ή ολόκληρο το υλικό του. Στην ίδια συνεδρίαση και με βάση την προηγούμενη συνάντηση εγκρίνεται και το πρόγραμμα των ψηφιακών μαθημάτων, το οποίο θα αντικαταστήσει το ωρολόγιο πρόγραμμα του σχολείου.